**Brugervejledning til uddannelsesinstitutioner vedr. anvendelsesregistrering af**

**censor til eksamen via CensorNet**

Registreringen af censorer til eksamener med ekstern censur er vigtig, da denne registrering er forudsætningen for, at der på CensorNet bliver dannet et tilbagemeldingsskema til censor. Skemaet skal udfyldes af censor, for at han/hun kan afgive sin beretning om eksamensforløbet til uddannelsesinstitutionen og censorformandskabet. Skemaet er obligatorisk for censor at udfylde, jf. eksamensbekendtgørelsen.

Registreringen er også vigtig i forbindelse med en ny fire-årig beskikkelsesrunde, da censorformandskabet herved kan tjekke, om en censor har været brugt i den forgangne beskikkelsesperiode. Dette er et af de kriterier, som formandskabet ser på, i forbindelse med genbeskikkelse af censorer. Den igangværende beskikkelsesrunde løber til 31. marts 2022.

 ***Vejledning til registrering af censor til en eksamen via CensorNet:***

1. Gå ind på [www.censornet.dk](http://www.censornet.dk) - vælg ”Ansat - uddannelsessted” og angiv hvilken uddannelsesinstitution, du er ansat på.
2. Hvis du ikke kender adgangskoden, kan du få oplyst adgangskoden fra den censoransvarlige på institutionen eller censorsekretariatet (se [kontaktinformation](https://www.info.censornet.dk/kontakt) på CensorNet).
3. Nu kommer du til en side, hvor der ude i venstre bjælke står ”Søg efter beskikkede censorer”.
4. Her findes den censor, som der på forhånd er indgået aftale med om at være censor på en konkret eksamen.
5. Herefter indtastes eksaminatorinformationer, og der trykkes ’anvend’.

*N.B. Ved denne registrering er det vigtigt, at eksaminator bliver angivet korrekt.* Det må ikke være en studiesekretær, der står som eksaminator! I modsat fald vil det være sekretæren, der i den videre proces vil fremstå som eksaminator – også på tilbagemeldingsskemaet.
6. Det er vigtigt at være obs. på, at der ved denne registrering alene sker en registrering i CensorNet. Der sendes således ikke en automatisk mail eller lignende til censor. Eksaminator/studiesekretær skal forinden kontakte censor via mail eller telefonisk for at spørge, om vedkommende kan være censor. Først herefter registreres censor i CensorNet.
7. Efter eksamenen skal censor udfylde et tilbagemeldingsskema på CensorNet. Skemaet bliver automatisk genereret ved institutionens anvendelsesregistrering. Tilbagemeldingsskemaet er forudfyldt med data om kursus/projekt og eksaminator.
8. Hvis censor efter eksamen ikke kan finde et tilbagemeldingsskema på CensorNet, skal pågældende kontakte uddannelsesinstitutionen, der herefter må foretage en efterregistrering af censor til den konkrete eksamen.

Krav for at være censor

Ingeniøruddannelserne er reguleret i to eksamensbekendtgørelser. Du skal være opmærksom på, at de to bekendtgørelser har forskellige krav til censors kvalifikationer jf. § 57 i eksamensbekendtgørelsen for universitetsuddannelser og § 25 i eksamensbekendtgørelsen for diplomingeniøruddannelser og deltidsdiplomuddannelser. Den største forskel er, at en censor ifølge § 57 skal have en forskningsbaseret uddannelse på kandidatniveau eller højere for at kunne være censor på bachelor-, kandidat- og masteruddannelser. Har censor en uddannelse på kandidatniveau eller højere kan han/hun være censor i begge korps. Har censor en uddannelse på bachelorniveau kan han/hun være censor i Diplomingeniøruddannelsernes censorkorps. Læs om opsplitningen af korpset i to korps på [www.censornet.dk](http://www.censornet.dk).

Af bekendtgørelsen, der gælder for ***bachelor- og kandidatuddannelser samt masteruddannelser***, fremgår, at man, for at blive beskikket som censor, skal have:

* en relevant forskningsbaseret uddannelse på kandidatniveau,
* indgående og aktuelt kendskab til fagområdets videnskabelige discipliner, herunder fagets teori og metoder,
* specifik kompetence inden for et eller flere faglige delområder, som indgår i uddannelsen/det centrale fag og
* aktuel viden om uddannelsens/det centrale fags anvendelsesmuligheder, herunder kendskab til aftagernes situation og behov.

Af bekendtgørelsen, der gælder for ***diplomingeniøruddannelser og diplomuddannelser,*** fremgår, at man, for at blive beskikket som censor, skal have:

* indgående og aktuelt kendskab til uddannelseselementets forudsætninger, mål og metoder,
* specifik kompetence inden for et eller flere faglige delområder, som indgår i uddannelsen og
* aktuel viden om uddannelsens anvendelsesmuligheder, herunder kendskab til aftagernes situation og behov.

Censorformandskabet kræver herudover, at man har en relevant uddannelse på bachelorniveau.

På censorkorpsets hjemmeside [www.censornet.dk](http://www.censornet.dk), kan du læse mere om de generelle retningslinjer for krav til kvalifikationer og habilitet for censorer.

Spørgsmål vedr. ovenstående og CensorNet i øvrigt kan rettes til Censorsekretariatet på DTU via e-mail til censornet@adm.dtu.dk. Du kan også finde kontaktoplysninger på CensorNet her: <https://www.info.censornet.dk/kontakt>

*Censorsekretariatet DTU,* *censornet@adm.dtu.dk**, marts 2021*